text: Indbrudstyv blev fotograferet på vej fra arbejde
  04 april 2017 kl. 06.11
  En indbrudstyv slap knap så heldigt fra sit forehavende mandag aften. På vej væk fra gerningsstedet blev han fotograferet af en forbipasserende.
  Da en 36-årig mand i Esbjerg mandag besluttede sig for at bryde ind i en ejendom i Borgergade i Esbjerg, havde han næppe regnet med at blive foreviget på vej ud fra gerningsstedet.
  Men en snarrådig forbipasserende knipsede et hurtigt billede af indbrudstyven, da han forlod ejendommen med tyvekosterne.
  Det portrætfoto fik politiet i hænde, og kun en time senere anholdt de den mistænkte på en nærliggende parkeringsplads. Med alle tyvekosterne.
  Vagtchef ved Syd- og Sønderjyllands Politi Ole Aamann fortæller, at den anholdte også er mistænkt i flere andre indbrudssager.
  I løbet af tirsdagen fremstilles den 36-årige mand for en dommer.
  